A4-0279/97

Ψήφισμα επί της ανακοίνωσης της Επιτροπής προς το Συμβούλιο και το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με το "σχέδιο δράσης της ΕΕ: δορυφορικές επικοινωνίες στην κοινωνία των πληροφοριών¨ (COM(97)0091-C4-0131/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής COM(97)0091-C4-0131/97),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τη γνωμοδότηση της Επιτροπής Έρευνας, Τεχνολογικής Ανάπτυξης και Ενέργειας (A4-0279/97),

A. λαμβάνοντας υπόψη ότι το μέλλον της συνολικής παγκόσμιας υποδομής πληροφοριών βασίζεται εν πολλοίς στους αστερισμούς των τηλεπικοινωνιακών δορυφόρων που θα δημιουργήσουν μια ζωτικής σημασίας τόσο από οικονομικής όσο και από στρατηγικής σκοπιάς, βιομηχανία υψηλής ταχύτητας, ευρυζωνικών συνολικών τηλεπικοινωνιακών υπηρεσιών και εφαρμογών, που θα έχουν ως αποτέλεσμα να προσεγγίσουν τους λαούς και να επιταχύνουν τη μεταφορά πληροφοριών ανά τον κόσμο,

B. λαμβάνοντας υπόψη ότι, επί του παρόντος, η Ευρωπαϊκή Ένωση καθυστερεί στην ανάπτυξη της ζωτικής αυτής συνολικής δορυφορικής υποδομής λόγω έλλειψης συνεργασίας στον τομέα των τηλεπικοινωνιών και μεταξύ του τηλεπικοινωνιακού τομέα και του ευρύτερου διαστημικού τομέα, λόγω του κατακερματισμού μεταξύ των κρατών μελών και λόγω μη ύπαρξης σαφούς εμπορικής προοπτικής,

Γ. λαμβάνοντας υπόψη ότι οι ικανότητες του ευρωπαϊκού τηλεπικοινωνιακού κλάδου βρίσκονται σε επιπεδο αντίστοιχο με αυτά των ανταγωνιστικών κρατών, αλλά πλήττονται από τη μη ολοκληρωμένη εσωτερική αγορά στον τομέα των τηλεπικοινωνιακών υπηρεσιών και εφαρμογών, που οφείλεται στη μη συμμόρφωση προς τις οδηγίες της Επιτροπής σχετικά με την ελευθέρωση των δορυφορικών επικοινωνιακών υπηρεσιών και εξοπλισμού και λόγω των εξαιρέσεων που εξακολουθούν να υπάρχουν στον στρατιωτικό, βιομηχανικό και κανονιστικό τομέα, καθιστώντας έτσι τις ευρωπαϊκής κλίμακας συνεργασίες και εξελίξεις δύσκολες συνολικά στον τομέα αυτό και ειδικότερα σε σημαντικούς υποτομείς, όπως οι συνολικές προηγμένες ευρυζωνικές υπηρεσίες (πολυμέσων) για ραδιοτηλεοπτικές δραστηριότητες, τα παγκόσμια συστήματα προσωπικών τηλεπικοινωνιών μέσω δορυφόρου (S-PCS) και τις παγκόσμιες κινητές τηλεπικοινωνιακές υπηρεσίες (UMTS),

Δ. λαμβάνοντας υπόψη ότι, επί του παρόντος, δεν υπάρχει συντονισμός και συνεργασία μεταξύ των δραστηριοτήτων έρευνας και ανάπτυξης καθώς και τυποποίησης που διενεργεί η Ευρωπαϊκή Υπηρεσία Διαστήματος, το Ευρωπαϊκό Ινστιτούτο Τυποποίησης στον τομέα των Τηλεπικοινωνιών (ΕΤSI) και διάφοροι ευρωπαϊκοί φορείς,

E. λαμβάνοντας υπόψη ότι, επί του παρόντος, δεν υπάρχει κοινή πολιτική της Ευρωπαϊκής Ένωσης όσον αφορά τους διάφορους Διεθνείς Οργανισμούς Δορυφόρων όπως η INTELSAT, η INMARSAT και η EUTELSAT,

ΣΤ. λαμβάνοντας υπόψη ότι κατά τον τελευταίο γύρο των διεθνών διαπραγματεύσεων σχετικά με τις συχνότητες και τις τροχιές των δορυφόρων στο πλαίσιο της Διεθνούς Ένωσης Τηλεπικοινωνιών (ITU), η διαπραγματευτική θέση της Ευρωπαϊκής Ένωσης υπονομευόταν από την έλλειψη συνεργασίας και συντονισμού μεταξύ των κρατών μελών,

Ζ. λαμβάνοντας υπόψη ότι η θέση της Ευρωπαϊκής Ένωσης στους τομείς αυτούς θα μπορούσε να βελτιωθεί αν υπήρχε συνεργασία με άλλα μεγάλα κράτη, όπως οι Ηνωμένες Πολιτείες, η Ρωσία, η Ιαπωνία και η Κίνα, με ενίσχυση της ευρωπαϊκής θέσης και με ταυτόχρονη συμμόρφωση με τις αναγκαίες προϋποθέσεις που ορίστηκαν στο πλαίσιο του Παγκόσμιου Οργανισμού Εμπορίου και της ώθησης που θα έδινε μία προσέγγιση με προσανατολισμό την αγορά,

H. λαμβάνοντας υπόψη ότι, λόγω της ταχύτητας με την οποία εξελίσσεται ο τομέας αυτός τόσο τεχνολογικά όσο και οικονομικά και στρατηγικά, η Ευρωπαϊκή Ένωση πρέπει να λάβει αμέσως μέτρα για να αντιμετωπίσει τα ανωτέρω θέματα,

1. χαιρετίζει την ανακοίνωση της Επιτροπής που αναφέρεται στα θέματα των δορυφορικών επικοινωνιών στην κοινωνία των πληροφοριών με την έμφαση που αποδίδεται τόσο στη συνεργασία μεταξύ των σχετικών φορέων όσο και με μία προσέγγιση με προσανατολισμό την αγορά 7

2. αναγνωρίζει ότι ο ευρύς αυτός κλάδος χρήζει άμεσης προσοχής ούτως ώστε να μην καθυστερήσει η Ευρωπαϊκή Ένωση στον συνεχώς εξελισσόμενο και ζωτικής οικονομικής σημασίας τομέα 7

3. αναγνωρίζει ότι κάθε τέτοια δράση πρέπει να αποτελεί απόρροια διαβουλεύσεων και συνεργασίας μεταξύ των κρατών μελών και των αρμόδιων φορέων και να είναι επικεντρωμένη σε μία προσέγγιση προσανατολισμένη προς την αγορά 7

4. καλεί την Επιτροπή να λάβει ταχέως όλα τα μέτρα που εμπίπτουν στην αρμοδιότητά της για να εξασφαλίσει την εφαρμογή των οδηγιών σχετικά με την ελευθέρωση του εξοπλισμού και των υπηρεσιών δορυφορικών επικοινωνιών διασφαλίζοντας ρητή δέσμευση των κρατών μελών σχετικά με το χρονοδιάγραμμα για την εν λόγω ελευθέρωση 7

5. θεωρεί ότι η Επιτροπή πρέπει να λάβει υπόψη στο σχέδιο δράσης της τη δυνατότητα ιδιωτικοποίησης και των δορυφορικών οργανισμών (ISO) στο πλαίσιο της ελευθέρωσης των ευρωπαϊκών τηλεπικοινωνιών 7

6. θεωρεί ότι πρέπει να υπάρξει επίσης πρόοδος και στους κάτωθι τομείς:

- ενίσχυση της ευρωπαϊκής θέσης σε διεθνές επίπεδο και ειδικότερα στο πλαίσιο του Παγκόσμιου Οργανισμού Εμπορίου,

- αύξηση της συνεργασίας μεταξύ της Ευρωπαϊκής Ένωσης και των άλλων ανταγωνιστικών κρατών όπως οι Ηνωμένες Πολιτείες, η Ρωσία, η Ιαπωνία και η Κίνα,

- ενίσχυση της συνεργασίας μεταξύ της Ευρωπαϊκής Ένωσης, της Ευρωπαϊκής Υπηρεσίας Διαστήματος και των σχετικών φορέων,

- ενίσχυση της υποστήριξης και της συνεργασίας στον τομέα της έρευνας και της ανάπτυξης που μπορεί να εν συνεχεία να οδηγήσει σε αποτελεσματικότερη εξέλιξη νέων τεχνολογιών,

- ταχεία εναρμόνιση των τεχνικών προδιαγραφών για προηγμένα, ευρυζωνικά δορυφορικά τερματικά και δέκτες πολυμέσων,

- ενίσχυση της σημασίας μίας προσέγγισης με προσανατολισμό την αγορά 7

7. θεωρεί ότι, στο πλαίσιο των διεθνών διαπραγματεύσεων για τη χορήγηση δορυφορικών συχνοτήτων και θέσεων, η Επιτροπή πρέπει να μπορεί να προασπίσει τα ευρωπαϊκά συμφέροντα λειτουργώντας ως φορέας εναρμόνισης των προσεγγίσεων των κρατών μελών και ως εξουσιοδοτημένος εκπρόσωπος της ΕΕ 7

8. θεωρεί ότι η Επιτροπή πρέπει να προωθήσει την προσπάθεια τεχνικής τυποποίησης σε διεθνές πλαίσιο μέσω του ETSI και να διασφαλίσει ότι στην προσπάθεια αυτή θα συμπεριληφθούν και οι γειτονικές χώρες (ΧΚΑΕ και Χώρες Μεσογείου).

9. συμμερίζεται την άποψη ότι η Ευρωπαϊκή Διάσκεψη Ταχυδρομείων και Τηλεπικοινωνιών (CEPT) απεδείχθη ανεπαρκής όσον αφορά την αντιμετώπιση των πολύπλοκων προβλημάτων εναρμόνισης που υπάρχουν και, κατά συνέπεια, χρειάζεται να καταβληθούν προσπάθειες για την επίλυση των προβλημάτων αυτών 7

10. καλεί την Επιτροπή να αποφύγει τις γραφειοκρατικές καθυστερήσεις και να θέσει το θέμα αυτό στην κορυφή των προτεραιοτήτων, αναλαμβάνοντας ταχέως πρωτοβουλίες προκειμένου να διασφαλίσει τη συμπερίληψη της Ευρώπης στον οικονομικό αυτό ζωτικό τομέα 7

11. καλεί την Επιτροπή να υποστηρίξει τα σχέδια κοινού ενδιαφέροντος, όπως έχουν καθοριστεί στον τομέα των διευρωπαϊκών δικτύων, προκειμένου να επιταχυνθεί η ανάπτυξη των δορυφορικών δικτύων 7

12. καλεί την Επιτροπή να αναλάβει προσπάθειες για την ενθάρρυνση της ανάπτυξης με προσανατολισμό την αγορά των εμπορικά βιώσιμα ευρωπαϊκών συνολικών συστημάτων εγκατάστασης (GPS) 7

13. πιστεύει ότι εντός του προγράμματος πλαίσιο για την έρευνα θα πρέπει να ενταχθεί ένα κεφάλαιο υποστήριξης στις τεχνολογίες πολυμεσικών επικοινωνιών μέσω δορυφόρου και πιο συγκεκριμένα στο πλαίσιο της μετάλλαξης επί του δορυφόρου, της στατιστικής πρόσβασης, των τεχνολογιών ΑΤΜ της δημιουργίας δορυφορικών κεραιών ευρέος φάσματος και της τυποποίησης των χερσαίων τερματικών σταθμών 7

14. στο πλαίσιο των προγραμμάτων τεχνολογικής έρευνας σε προανταγωνιστικό στάδιο, η Επιτροπή θα έπρεπε να εμπλέξει και να χρησιμοποιήσει την ESA ως παράγοντα διαχείρισης, εναρμόνισης και συντονισμού των προγραμμάτων της, τόσο για να δώσει μια ευρωπαϊκή πνοή στην κοινή προσπάθεια, όσο και για να αποφευχθούν επικαλύψεις 7

15. στο πλαίσιο των προγραμμάτων συνεργασίας με τις γειτονικές χώρες (ΧΚΑΕ, Χώρες της Μεσογείου), η Επιτροπή πρέπει να συμπεριλάβει την υλοποίηση δορυφορικών υπηρεσιών συμπεφωνημένων σε διμερές ή πολυμερές επίπεδο για τη βελτίωση των τηλεκοινωνιακών υποδομών και των υποδομών μεταφορών κοινού συμφέροντος για την υποστήριξη των προγραμμάτων ανάπτυξης, επιμόρφωσης και πολιτιστικών ανταλλαγών 7

16. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, το Ευρωπαϊκό Ινστιτούτο Τυποποίησης στον τομέα των Τηλεπικοινωνιών (ETSI), και την Ευρωπαϊκή Υπηρεσία Διαστήματος (ESA).